Biyolohiyang pandagat

Ang biyolohiyang pandagat o biyolohiyang pangkaragatan ay ang makaagham na pag-aaral ng anumang nabubuhay na hayop o halaman sa karagatan, pati iyong mga nasa iba pang mga maalat o matabsing na mga katawan ng katubigan.  Tinatawag na mga biyologong pandagat (lalaki) o biyologang pandagat (babae) ang mga taong nag-aaral ng biyolohiyang pandagat.  Dapat na malaman ng mga biyologong pandagat ang maraming mga bagay-bagay tungkol sa mga hayop at halaman na kanilang pinag-aaralan.  Dapat rin nilang maunawaan kung paano gumagana ang karagatan.  Tinatawag na osyanograpiya ang pag-aaral kung paano gumagana ang karagatan.  Maraming mga uri ng mga hayop at halaman sa dagat na mapag-aaralan.

Sa biyolohiya, maraming mga uri mula sa mga lapi, mga pamilya, at sari na namumuhay sa karagatan at mayroon ding nabubuhay sa lupa.  Sa biyolohiyang marina, biyolohiyang pangmarina, o biyolohiyang pandagat, iniuuri ang mga uri ayon sa kapaligiran sa halip sa taksonomiya.  Naiiba ang biyolohiyang pandagat mula sa ekolohiyang pandagat dahil nakatuon ang ekolohiyang pandagat o ekolohiyang marina sa kung paano ang interaksiyon sa pagitan ng mga organismo sa isa't isa at sa kanilang kapaligiran, at ang biyolohiya ay ang pag-aaral ng mga organismo mismo.

Kategorya:Biyolohiyang pandagat
Kategorya:Mga sangay ng biyolohiya